En frivillig indsats i FødevareBanken giver adgang til sociale fællesskaber og et dedikeret netværk, som arbejder for social og miljømæssig bæredygtighed. Mange af vores frivillige oplever, at det skaber en meningsfyldt hverdag at blive en del af et fællesskab, som gør noget godt for andre.
Som chauffør eller assistent starter din vagt med at du, sammen med din makker, pakker en kølebil med overskudsfødevarer fra vores donorer. Derefter kører I afsted for at fordele de gode råvarer til vores modtagerorganisationer, som fx herberger, væresteder og krisecentre. Du bliver altid godt modtaget af værestedernes køkkenpersonale, som værdsætter din indsats. Af og til venter der en god kop kaffe eller endda et stykke kage og en god snak.